
Om forfatteren

Alexander Kielland Krag (f. 1992) debuterte som ungdomsbokforfatter med romanen Dette blir  mellom oss (2020). Flink gutt er hans debut som romanforfatter for voksne.

I 2022 vant han Uprisen. Han har i tillegg mottatt Trollkrittet og DOGA-merket, og vært nominert til Kulturdepartementets barne- og  ungdomsbokpriser, Deutsche Jugendliteraturpreis og Bokblogger-prisen. Han er tippoldebarnet til Alexander Kielland.

Om boken

Jeg trekker pusten gjennom nesen, holder den nede i  lungene. Lager en lyd som skal høres ut som noe jeg har sett på porno, som nytelse, så digg med pikk, hører du at jeg syns det?

Jacob ser sin første kjærlighet på gaten, mange år etter at de hadde et forhold. Men hva slags forhold var det? Han var  seksten år og møtte en mann på tredve. De traff hverandre i biler, i parker, om natten, skjult fra sine vanlige liv.

Alt var frivillig. Nå har han likevel behov for å reparere noe, for å forstå, for å plassere skyld. Men kan man snakke om skyld når alt det som skjedde, var frivillig?

Flink gutt er en roman om begynnelser, om unge gutters første gang. Det er en fortelling om vilje, om sex og tilgivelse, og om valgene man tar når man ikke har noe valg.


Materialet er vernet etter åndsverkloven.

Kopiering og tilgjengeliggjøring er ikke tillatt uten samtykke fra rettighetshaverne, avtale med Kopinor (www.kopinor.no) eller annen forvaltningsorganisasjon, eller hjemmel i lov.

Forbudet gjelder også trening av, og annen bruk av materialet i, kunstig intelligens, og innebærer et uttrykkelig forbehold mot tekst- og datautvinning etter digitalmarkedsdirektivet artikkel 4.

Til Magnus


No, you’re not gonna get what you need

But baby, I have what you want

 

Robyn – Honey


 

Jeg er like gammel nå som han var da.

Det er fjorten år siden vi så hverandre sist, jeg er blitt tredve, og på vei oppover Stortingsgaten er han der plutselig.

Vanligvis ville jeg tatt korteste vei opp gjennom byen og hjem, men jeg har vært i møte hos forlaget for å snakke om boken jeg akkurat har skrevet ferdig. Jeg har god tid, det er tidlig ettermiddag. Luften er septembervarm. Jeg går med solen i ansiktet.

Og det skjer.

En drosje stopper et stykke foran meg, halvveis opp på fortauet. Nødblinken skrus på. Jeg går mot den, for jeg er på vei i den retningen, og døren åpnes. En kvinne med en dyr veske kommer ut. Bak henne: ham.

Jeg fryser til midt i et skritt, er ikke i tvil et øyeblikk.

Han er blitt fjorten år eldre, og likevel, det er ham. Han ser akkurat ut som han gjorde da. Han er nesten underlig lik seg selv, knapt forandret. Årene som har gått, er bare lagt på toppen. Han ser voksen ut, som en far. Han har på seg dress, sånn som han pleide. Øverste knapp i den lyseblå skjorten er åpen, som den ofte var da han kom rett fra kontoret for å møte meg.

Han slår drosjedøren igjen.

Først er jeg på vei til å snu meg, for ikke å bli oppdaget. Hvor langt unna er jeg? Ti meter, kanskje. Nærme nok til at han ville hørt meg om jeg ropte, men det gjør jeg ikke. Nærme nok til at han ville fått øye på meg om han så seg til siden. Han ville kjent igjen meg også, det er jeg sikker på, historien vi deler. Men han vet ikke at dette skjer. Han har ingen grunn til å se noen andre steder enn på damen med vesken.

Hun har blondt hår som skinner i solen, går trygt på de høyhælte skoene og sier noe som får ham til å le.

Latteren bærer helt bort til der jeg står. Den er også den samme.

Jeg ser dem ta et par skritt over fortauet, vekk fra bilen og inn i et kontorbygg.

Det er over like plutselig som det oppstod. Jeg står igjen på fortauet. Må summe meg et øyeblikk før jeg begynner å gå igjen. En mann kommer ut fra en butikk med en pose som skumper mot låret mitt. Jeg bestemmer meg og krysser gaten, går raskeste rute hjem.

Jeg tror ikke på skjebnen, og likevel skjer det. At jeg ser ham for første gang på så lenge, virker for stort til å være tilfeldig. Jeg halvløper gjennom byen, har hjertet i halsen da jeg kommer opp i leiligheten. Skjorten klistrer seg mot ryggen, jeg setter meg i stolen på kontoret.

Fjorten år, og jeg har ikke sett ham en eneste gang. Så stod han der plutselig, ti meter fra meg. Han er nede i byen.

For lenge siden var han helt nære. Jeg var en gutt på seksten år, han var en mann på tredve. Nå er jeg like gammel.


 

Når jeg søker etter navnet hans på Mac-en, finner jeg tre ulike, men lignende dokumenter. På telefonen min er det også noe, et par notater langt nede i mappene. De eldste jeg finner, er over fem år gamle.

Alle tekstene er variasjoner av de samme setningene, de samme spørsmålene stilt på forskjellige måter. Begynnelser som kretser rundt den samme scenen skrevet igjen og igjen: ham og meg på gresset ved festningen den sommeren jeg var seksten. Et sted har jeg skrevet: Jeg vet jeg må, men hvordan.


 

Hvor gammel er jeg da jeg finner nettsiden? Tretten, kanskje, i loftstuen i det store huset i Asker. I årevis har jeg håpet at det som kjennes annerledes i meg, skal forsvinne, men i stedet har det bare vokst seg så stort at jeg ikke kan ignorere det lenger.

Jeg vet ikke om noen som er som meg. Ingen på skolen min, ingen i nærområdet. En kveld søker jeg på nettet. Etter hva vet jeg ikke, bare noe, hva som helst som ligner på det jeg forstår at jeg er, uten å noensinne ha sagt det høyt, ikke engang til meg selv.

Jeg bruker et privat nettleservindu. Å skjule spor har jeg blitt vant til for lengst. Den tunge, sorte PC-en jeg har på fanget trykker ned den bankende ereksjonen min. Beruselsen ved å gjøre noe forbudt.

Og så er den der, øverst i søkeresultatene. Regnbuelogo på toppen av siden. Jeg blir redd, likevel klikker jeg på «opprett profil». Selvfølgelig gjør jeg det.

Verden jeg leter etter, finnes.

Nettsiden har seksten års aldersgrense. I registreringsskjemaet må man fylle ut fødselsår for å bekrefte at man er gammel nok, men det er bare å telle bakover for at det skal bli riktig: ett, to, tre år. Jeg klikker på 1989 og blir seksten.

Tusenvis der inne har funnet frem til det samme som meg. Jeg skroller gjennom side på side med profiler. Noen har bilder av seg selv, andre ikke. Jeg kjenner et blaff av håp, en følelse av at noe likevel er mulig. Det føles som en fremtid.

Ingen i mitt virkelige liv vet hvem jeg egentlig er. Jeg har ikke kommet ut til vennene mine. Hadde jeg hatt noen å snakke med, ville jeg sagt at siden virker som Facebook for homser, men det ville vært en unøyaktig beskrivelse.

Profilene er ikke laget for å finne venner. De følger en annen logikk.

Det finnes egne felt der man kan krysse av for om man er aktiv eller passiv. Felt for å fylle inn HIV-status, om man går på medisiner, når man testet seg sist, om man knuller med kondom eller ikke. Om man har kjæreste, om man søker forhold, chat eller treff. Treff betyr sextreff, det forstår jeg.

Det finnes hundrevis av grupper med beskrivende navn: Date Oslo. Rett på sak, lite prat. Homser med egen verktøykasse. Vi som søker kjæreste. Unge i Oslo. Vi som liker russegutter. Webcam. Treff nå. Daddies & Sons.

Jeg melder meg inn i alle sammen.

